
Betegtájékoztató: Információk a felhasználó számára

Memantine SaneXcel 10 mg filmtabletta
Memantine SaneXcel 20 mg filmtabletta

memantin-hidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Memantine SaneXcel és milyen betegségek esetén alkalmazható?
2.	Tudnivalók a Memantine SaneXcel szedése előtt
3.	Hogyan kell szedni a Memantine SaneXcel-t?
4.	Lehetséges mellékhatások
5.	Hogyan kell a Memantine SaneXcel-t tárolni?
6.	A csomagolás tartalma és egyéb információk


1. Milyen típusú gyógyszer a Memantine SaneXcel és milyen betegségek esetén alkalmazható?

Hogyan hat a Memantine SaneXcel?
A Memantine SaneXcel a memantin-hidroklorid nevű hatóanyagot tartalmazza. A memantin a szellemi hanyatlás (demencia) elleni gyógyszerek csoportjába tartozik.
Az Alzheimer-betegségben a memóriavesztést az agyi ingerületátvitel zavara okozza. Az agyban úgynevezett N-metil-D-aszpartát- (NMDA-) receptorok találhatók, amelyek részt vesznek a tanuláshoz és emlékezéshez fontos idegimpulzusok továbbításában. A Memantine SaneXcel az NMDA-receptor-antagonisták néven ismert gyógyszerek csoportjába tartozik. A Memantine SaneXcel az NMDA-receptorokra gyakorolt hatásán keresztül javítja az idegi impulzusok továbbítását és az emlékezés képességét.

Milyen betegségek esetén alkalmazható a Memantine SaneXcel?
A Memantine SaneXcel a közepesen súlyos és súlyos Alzheimer-betegségben szenvedő betegek kezelésére szolgál.


2. Tudnivalók a Memantine SaneXcel szedése előtt

Ne szedje a Memantine SaneXcel-t

· ha allergiás a memantin-hidrokloridra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

A Memantine SaneXcel szedése előtt beszéljen kezelőorvosával vagy gyógyszerészével:
· ha korábban már volt epilepsziás rohama;
· ha nemrégiben szívrohama (szívinfarktusa) volt, vagy pangásos szívelégtelenségben szenved, vagy a magas vérnyomása nincs beállítva.

Ezekben az esetekben a kezelés fokozott ellenőrzést igényel és a Memantine SaneXcel-kezelés előnyeit kezelőorvosának rendszeresen újra kell értékelnie.

Amennyiben veseproblémái vannak (vesekárosodásban szenved), kezelőorvosának szigorúan ellenőriznie kell az Ön veseműködését, és amennyiben szükséges, a memantin-adagot ennek megfelelően kell módosítania.

Amennyiben olyan állapotban szenved, amely során veseműködési zavar következtében túl sok savas anyag kerül a vérkeringésbe (RTA –renális tubuláris acidózis), vagy súlyos a húgyúti fertőzésben szenved, szükség lehet arra, hogy kezelőorvosa módosítsa a gyógyszer adagját.

A memantin és a következő gyógyszerek egyidejű alkalmazását kerülni kell: amantadin (Parkinson-kór kezelésére alkalmazzák), ketamin (általában érzéstelenítőként alkalmazzák), dextrometorfán (általában köhögés kezelésére alkalmazzák), és más NMDA-antagonisták.

Gyermekek és serdülők
A Memantine SaneXcel alkalmazása 18 évesnél fiatalabb gyermekeknél és serdülőknél nem ajánlott.

Egyéb gyógyszerek és a Memantine SaneXcel

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Memantine SaneXcel különösképpen befolyásolhatja a következő gyógyszerek hatását, így szükség lehet arra, hogy kezelőorvosa módosítsa ezeknek a gyógyszereknek az adagját:

· amantadin, ketamin, dextrometorfán;
· dantrolén, baklofén;
· cimetidin, ranitidin, prokainamid, kinidin, kinin, nikotin;
· hidroklorotiazid (vagy hidroklorotiazid-tartalmú bármilyen gyógyszer);
· általában mozgászavarok, illetve emésztőrendszeri görcsök kezelésére alkalmazott, úgynevezett antikolinerg gyógyszerek;
· görcsrohamok megelőzésére és kezelésére alkalmazott gyógyszerek (antikonvulzív gyógyszerek);
· barbiturátok (általában altatóként alkalmazott gyógyszerek);
· úgynevezett dopamin-agonisták (például L-dopa, bromokriptin)
· elmezavarok kezelésére szolgáló gyógyszerek (neuroleptikumok);
· szájon át alkalmazott véralvadásgátló gyógyszerek.

Ha kórházba kerül, tájékoztassa az Önt kezelő orvost, hogy Ön Memantine SaneXcel-t szed.

Az étel és az ital hatása a Memantine SaneXcel-re

Amennyiben nemrégiben jelentősen megváltoztatta vagy meg kívánja változtatni étkezési szokásait (például szokásos táplálkozásról szigorú vegetáriánus étrendre tér át), tájékoztassa kezelőorvosát, mert szükség lehet a gyógyszer adagolásának módosítására.

Terhesség és szoptatás

Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség
A memantin alkalmazása terhes nőknek nem javasolt.

Szoptatás
Memantine SaneXcel-t szedő nőknek a szoptatás nem javasolt.

A készítmény hatásai a gépjárművezetéshez és a gépek kezeléséhez szükséges képességekre
Kezelőorvosa tájékoztatni fogja, hogy az Ön betegsége lehetővé teszi-e a biztonságos gépjárművezetést, illetve gépek biztonságos kezelését. Továbbá, a Memantine SaneXcel szedése megváltoztathatja az Ön reakciókészségét, ilyen esetben a gépjárművezetésre és a gépek kezelésére alkalmatlanná válhat.

A Memantine SaneXcel nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

Memantine SaneXcel 20 mg filmtabletta sunset yellow FCF-et (E110) tartalmaz. Allergiás reakciókat okozhat.


3. Hogyan kell szedni a Memantine SaneXcel-t?

A Memantine SaneXcel-t mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Adagolás

Az ajánlott adag felnőttek és idősek számára naponta egyszer 20 mg Memantine SaneXcel. A mellékhatások kockázatának csökkentése érdekében ezt az adagot fokozatosan kell elérni az alábbi napi kezelési terv szerint. Dózisnövelés céljából más hatáserősségű tabletták is rendelkezésre állnak.

	1. hét
	Egy darab 10 mg-os tabletta fele

	2. hét
	Egy darab 10 mg-os tabletta

	3. hét
	Egy és egy fél darab 10 mg-os tabletta

	4. hét és azt követően
	Két darab 10 mg-os tabletta naponta egyszer



A 10 mg-os tabletta egyenlő adagokra osztható.

A kezelés első hetében a szokásos kezdő adag naponta egyszer fél tabletta (1 × 5 mg). Ezt a második héten naponta egyszer egy tablettára (1 × 10 mg), a harmadik héten pedig naponta egyszer másfél tablettára kell növelni. A negyedik héttől kezdve a szokásos adag két tabletta naponta egyszer (1 × 20 mg).

Adagolás vesekárosodásban szenvedő betegeknél

Amennyiben Ön vesekárosodásban szenved, kezelőorvosának kell megállapítani azt az adagot, amely az Ön állapotának leginkább megfelel. Ebben az esetben az Ön veseműködését kezelőorvosának rendszeres időközönként ellenőriznie kell.

Alkalmazás

A Memantine SaneXcel-t naponta egyszer, szájon át kell bevenni. A legjobb hatás elérése érdekében mindennap ugyanabban az időpontban kell bevenni a gyógyszert. A filmtablettákat vízzel kell lenyelni.
A filmtabletta étkezés közben vagy attól függetlenül is bevehető.

A kezelés időtartama

A Memantine SaneXcel-t addig kell szednie, amíg használ Önnek. Kezelőorvosának rendszeresen értékelnie kell az Ön kezelését.

Ha az előírtnál több Memantine SaneXcel-t vett be

· A Memantine SaneXcel adagjának túllépése rendszerint nem okoz semmiféle károsodást. A „Lehetséges mellékhatások” című, 4. pontban leírt tünetek fokozottabban jelentkezhetnek Önnél.
· Amennyiben az előírtnál sokkal több Memantine SaneXcel-t vett be, keresse fel kezelőorvosát vagy kérjen orvosi tanácsot, mert orvosi segítségre lehet szüksége.

Ha elfelejtette bevenni a Memantine SaneXcel‑t

· Ha elfelejtette bevenni a Memantine SaneXcel-t, várjon, és vegye be a következő adagot a megszokott időben. 
· Ne vegyen be kétszeres adagot a kihagyott adag pótlására. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A megfigyelt mellékhatások általában enyhék vagy közepesen súlyosak.

Gyakori mellékhatások (10-ből legfeljebb 1 beteget érinthet):
· fejfájás, aluszékonyság, székrekedés, emelkedett májfunkciós értékek, szédülés, egyensúlyzavar, légszomj, magas vérnyomás, a gyógyszerrel szembeni túlérzékenység.

Nem gyakori mellékhatások (100-ból legfeljebb 1 beteget érinthet):
· fáradtság, gombás fertőzések, zavartság, érzékcsalódások (hallucináció); hányás, járászavar, szívelégtelenség és a vénákban kialakuló véralvadék (trombózis, tromboembólia).

Nagyon ritka mellékhatások (10 000-ből legfeljebb 1 beteget érinthet):
· görcsrohamok.

Nem ismert gyakoriságú mellékhatások (a gyakoriság rendelkezésre álló adatokból nem állapítható meg):
· hasnyálmirigy-gyulladás, májgyulladás (hepatitisz), pszichotikus reakciók.

Az Alzheimer-betegség depresszióval, öngyilkossági gondolatokkal és öngyilkossággal járhat. Memantine SaneXcel-lel kezelt betegeknél is jelentettek ilyen eseményeket.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Memantine SaneXcel-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Memantine SaneXcel?
Memantine SaneXcel 10 mg filmtabletta:
· A készítmény hatóanyaga a memantin-hidroklorid. 10 mg memantin-hidrokloridot tartalmaz filmtablettánként, ami 8,31 mg memantinnak felel meg.
· Egyéb összetevők: mikrokristályos cellulóz, povidon K-25, kroszkarmellóz-nátrium, magnézium-sztearát mind a tablettamagban; hidroxipropilcellulóz, talkum mind a filmbevonatban.
Memantine SaneXcel 20 mg filmtabletta:
· A készítmény hatóanyaga a memantin-hidroklorid. 20 mg memantin-hidrokloridot tartalmaz filmtablettánként, ami 16,62 mg memantinnak felel meg.
· Egyéb összetevők: mikrokristályos cellulóz, povidon K25, kroszkarmellóz-nátrium, magnézium-sztearát mind a tablettamagban; hidroxipropilcellulóz, hipromellóz, talkum, titán-dioxid (E171), sárga vas-oxid (E172), vörös vas-oxid (E172), sunset yellow FCF (E110), mind a filmbevonatban.

Milyen a Memantine SaneXcel külleme és mit tartalmaz a csomagolás?

Memantine SaneXcel 10 mg filmtabletta fehér, hosszúkás, mindkét oldalán domború, bemetszéssel ellátott filmtabletta, amelynek hosszúsága 12,9 mm (± 0,2 mm), szélessége 5,3 mm (± 0,2 mm).

Memantine SaneXcel 20 mg filmtabletta rózsaszín-narancssárga, ellipszis alakú, mindkét oldalán domború, filmtabletta, amelynek hosszúsága 15,9 mm (± 0,2 mm), szélessége 7,9 mm (± 0,2 mm).

A Memantine SaneXcel fenntartó kezelésre szolgál, és 28, 56, valamint 98 darab tablettát tartalmazó buborékcsomagolásban érhető el.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

A forgalomba hozatali engedély jogosultja:
J.J.Bishop Health a.s.
Rybná 682/14
110 00 Prague
Csehország

Gyártó
Atlantic Pharma – Produções Farmacêuticas, S.A.
Rua de Tapada Grande 2,
Abrunheira, 2710-228 Sintra,
Portugália

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Bulgária
	Мемантин SaneXcel 10 mg филмирани таблетки
Мемантин SaneXcel 20 mg филмирани таблетки
Memantine SaneXcel 10 mg film-coated tablets
Memantine SaneXcel 20 mg film-coated tablets

	Csehország
	Memantine SaneXcel

	Lengyelország
	Memantine SaneXcel 

	Magyaroroszág
	Memantine SaneXcel 10 mg filmtabletta
Memantine SaneXcel 20 mg filmtabletta

	Portugália
	Memantina SaneXcel

	Románia
	Memantină SaneXcel 10 mg comprimate filmate
Memantină SaneXcel 20 mg comprimate filmate

	Szlovákia
	Memantine SaneXcel 10 mg
Memantine SaneXcel 20 mg



Memantine SaneXcel 10 mg filmtabletta
OGYI-T-24796/01	28×	PVC/PCTFE/PVC//Al buborékcsomagolásban
OGYI-T-24796/02	56×	PVC/PCTFE/PVC//Al buborékcsomagolásban
OGYI-T-24796/03	98×	PVC/PCTFE/PVC//Al buborékcsomagolásban

Memantine SaneXcel 20 mg filmtabletta
OGYI-T-24796/04	28×	PVC/PCTFE/PVC//Al buborékcsomagolásban
OGYI-T-24796/05	56×	PVC/PCTFE/PVC//Al buborékcsomagolásban
OGYI-T-24796/06	98×	PVC/PCTFE/PVC//Al buborékcsomagolásban

